stanford-oval/wikipedia huggingface dataset:
อุทยานแห่งชาติภูเวียง

| อุทยานแห่งชาติภูเวียง |
| --- | --- |
ไอยูซีเอ็นประเภท 2 (อุทยานแห่งชาติ)
แหล่งขุดค้นไดโนเสาร์ที่ 3

ที่ตั้ง: จังหวัดขอนแก่น ประเทศไทย
พิกัด: 16°40′42″N 102°21′13″E﻿ / ﻿16.67833°N 102.35361°E﻿ / 16.67833; 102.35361
พื้นที่: 325 ตารางกิโลเมตร (203,000 ไร่)
จัดตั้ง: 24 มิถุนายน พ.ศ. 2508
ผู้เยี่ยมชม: 6,150 (2562)
หน่วยราชการ: กรมอุทยานแห่งชาติ สัตว์ป่า และพันธุ์พืช
อุทยานแห่งชาติภูเวียง ตั้งอยู่ในท้องที่ของอำเภอภูเวียง อำเภอเวียงเก่า อำเภอหนองนาคำ อำเภอสีชมพู และอำเภอชุมแพ จังหวัดขอนแก่น
ลักษณะภูมิประเทศ

อุทยานแห่งชาติภูเวียง มีลักษณะภูมิประเทศโดยทั่วไปเป็นเทือกเขาล้อมรอบเป็นวงอยู่ 2 ชั้น ตรงกลางเป็นแอ่งขนาดใหญ่ คล้ายแอ่งกระทะซึ่งเป็นที่ราบและลอนลาด ส่วนพื้นที่โดยรอบแอ่งมีลักษณะเป็นเทือกเขาซึ่งมีมุมเทเข้าหาใจกลางแอ่ง ประกอบด้วยเทือกเขาที่มีความลาดชันปานกลางถึงลาดชันสูง เทือกเขาชั้นนอกสุดมียอดเขาสูงสุด 844 เมตร จากระดับน้ำทะเลปานกลาง บริเวณทิศตะวันตกเฉียงใต้ของพื้นที่ และเทือกเขาชั้นในมียอดเขาสูงสุด 470 เมตร จากระดับน้ำทะเลปานกลาง บริเวณทิศเหนือของพื้นที่เทือกเขาชั้นในนี่เองที่เป็นแหล่งฟอสซิลไดโนเสาร์ ส่วนระดับต่ำสุดของเชิงเขาอยู่ระดับ 210 เมตร จากระดับน้ำทะเลปานกลาง
อุทยานแห่งชาติภูเวียงตั้งอยู่บนที่ราบสูงโคราชมีลักษณะเป็นหินตะกอนหรือหินชั้น ซึ่งเกิดจากการสะสมตัวของตะกอนบนแผ่นดินหนากว่า 4,000 เมตร ชั้นของหินตะกอนมักมีสีแดงเกือบทั้งหมดเรียกว่าหินชั้นตะกอนแดง หรือกลุ่มหินโคราช ประกอบด้วย หน่วยหินเขาพระวิหาร หินเสาขัว หินภูพาน และหินโคกกรวด หินดังกล่าวถูกปกคลุมด้วยตะกอนร่วนและดินยุคควอเทอร์นารี่ และยุคปัจจุบัน ซึ่งในพื้นที่อุทยานแห่งชาติภูเวียงนั้นยังมีการสำรวจสายแร่ยูเรเนียมในพื้นที่อีกด้วย อุทยานแห่งชาติภูเวียงเป็นแหล่งต้นน้ำลำธารของห้วยทรายขาวซึ่งจะไหลลงลำน้ำพอง ห้วยบั้งทิ้ง ห้วยน้ำไหล ซึ่งจะไหลลงลำน้ำเชิญ ห้วยเรือ ห้วยขุมปูน ห้วยน้ำบอง และห้วยมะนาว ซึ่งจะไหลลงห้วยบอง ทั้งลำน้ำพอง หัวยบอง และลำน้ำเชิญ จะไหลลงอ่างเก็บน้ำอุบลรัตน์
เมื่อประมาณปี พ.ศ. 2519 ได้มีการค้นพบรอยเท้าและซากกระดูกไดโนเสาร์ และสัตว์โลกดึกดำบรรพ์อายุเกือบ 200 ล้านปี
ลักษณะภูมิอากาศ

อุทยานแห่งชาติภูเวียงได้รับอิทธิพลจากลมมรสุมตะวันออกเฉียงใต้ จึงแบ่งออกเป็น 3 ฤดู ดังนี้
ฤดูร้อน เริ่มต้นตั้งแต่ระหว่างเดือนมีนาคม – เมษายน อุณหภูมิเฉลี่ยสูงสุดในเดือนเมษายน 36.5 องศาเซลเซียส
ฤดูฝน เริ่มต้นตั้งแต่ระหว่างเดือนพฤษภาคม – ตุลาคม ปริมาณน้ำฝนเฉลี่ยรายปี 1,199 มิลลิเมตร
ฤดูหนาว เริ่มต้นตั้งแต่ระหว่างเดือนพฤศจิกายน - กุมภาพันธ์ อุณหภูมิเฉลี่ยต่ำสุดในเดือนธันวาคม 16.6 องศาเซลเซียส
แหล่งท่องเที่ยว > ด้านธรรมชาติ

ทุ่งกูกดิ
ทุ่งใหญ่เสาอาราม
น้ำตกซำจำปา
น้ำตกตาดกลาง
น้ำตกตาดจำปา
น้ำตกตาดฟ้า
น้ำตกตาดฮางริน
น้ำตกทับพญาเสือ
น้ำตกวังสักสิ่ว
โปร่งยุบ
สุสานหอย
หินลาดกกกุ่ม
อ่างเก็บน้ำหัวภูชน
แหล่งท่องเที่ยว > ด้านธรณีวิทยาและประวัติศาสตร์

ถ้ำคนนอน
ถ้ำฝ่ามือแดง
ถ้ำหินลาดหัวเมย
พระพุทธไสยาสน์
ร่องน้ำจั่น
รอยพิมพ์เท้าไดโนเสาร์ ที่หินลาดป่าชาด
ซากไดโนเสาร์ ที่สามารถเยี่ยมชมได้มี 4 หลุม ได้แก่ (ดูเพิ่มที่บทความ พิพิธภัณฑ์ไดโนเสาร์ภูเวียงและแหล่งขุดค้นไดโนเสาร์ในอุทยานแห่งชาติภูเวียง)
หลุมขุดค้นที่ 1 ภูประตูตีหมา
หลุมขุดค้นที่ 2 ถ้ำเจีย
หลุมขุดค้นที่ 3 ห้วยประตูตีหมา
หลุมขุดค้นที่ 9 หินลาดยาว
แหล่งข้อมูลอื่น

เว็บไซต์อุทยานแห่งชาติของกรมอุทยาน เก็บถาวร 2007-12-13 ที่ เวย์แบ็กแมชชีน
เว็บไซต์อย่างเป็นทางการของจังหวัด
| ด ค กอุทยานแห่งชาติในประเทศไทย |
| --- | --- | --- |
| ภาคเหนือ |  ขุนขาน  ขุนแจ  ขุนน่าน  ขุนพะวอ  ขุนสถาน  เขลางค์บรรพต  เขาค้อ  คลองลาน  คลองวังเจ้า  แควน้อย  แจ้ซ้อน  ผาแดง  ดอยขุนตาล  ดอยจง  ดอยผากลอง  ดอยผ้าห่มปก  ดอยภูคา  ดอยภูนาง  ดอยเวียงผา  ดอยสอยมาลัย  ดอยสุเทพ-ปุย  ดอยหลวง  ดอยอินทนนท์  ต้นสักใหญ่  ตากสินมหาราช  ตาดหมอก  ถ้ำปลา–น้ำตกผาเสื่อ  ถ้ำผาไท  ถ้ำสะเกิน  ถ้ำหลวง-ขุนน้ำนางนอน  ทุ่งแสลงหลวง  นันทบุรี  น้ำตกชาติตระการ  น้ำตกบัวตอง–น้ำพุเจ็ดสี  น้ำตกพาเจริญ  น้ำตกแม่สุรินทร์  น้ำหนาว  ภูชี้ฟ้า  ภูซาง  ภูสอยดาว  ภูหินร่องกล้า  แม่เงา  แม่จริม  แม่ตะไคร้  แม่โถ  แม่ปิง  แม่ปืม  แม่เมย  แม่ยม  แม่วงก์  แม่วะ  แม่วาง  แม่สะเรียง  รามคำแหง  ลานสาง  ลำน้ำกก  ลำน้ำน่าน  เวียงโกศัย  ศรีน่าน  ศรีลานนา  ศรีสัชนาลัย  สาละวิน  ห้วยน้ำดัง  ออบขาน  ออบหลวง  |  |
| ภาคตะวันออกเฉียงเหนือ |  แก่งตะนะ  เขาพระวิหาร  เขาใหญ่  ตาดโตน  ตาพระยา  ทับลาน  ไทรทอง  นายูง-น้ำโสม  น้ำพอง  ป่าหินงาม  ผาแต้ม  ภูกระดึง  ภูเก้า-ภูพานคำ  ภูจองนายอย  ภูเรือ  ภูแลนคา  ภูเวียง  ภูผาเทิบ  ภูผาม่าน  ภูผายล  ภูผาเหล็ก  ภูพาน  ภูลังกา  ภูสระดอกบัว  ภูสวนทราย  ภูหินจอมธาตุ–ภูพระบาท  |  |
| ภาคกลาง |  น้ำตกเจ็ดสาวน้อย  น้ำตกสามหลั่น  พุเตย  |  |
| ภาคตะวันออก |  เขาคิชฌกูฏ  เขาชะเมา-เขาวง  เขาสิบห้าชั้น  เขาแหลมหญ้า-หมู่เกาะเสม็ด  น้ำตกคลองแก้ว  น้ำตกพลิ้ว  ปางสีดา  หมู่เกาะช้าง  |  |
| ภาคตะวันตก |  กุยบุรี  แก่งกระจาน  เขาสามร้อยยอด  เขาแหลม  เขื่อนศรีนครินทร์  เฉลิมพระเกียรติไทยประจัน  เฉลิมรัตนโกสินทร์  ทองผาภูมิ  ไทรโยค  น้ำตกห้วยยาง  ลำคลองงู  หาดวนกร  เอราวัณ  |  |
| ภาคใต้ |  แก่งกรุง  เขานัน  เขาน้ำค้าง  เขาปู่-เขาย่า  เขาพนมเบญจา  เขาลำปี-หาดท้ายเหมือง  เขาสก  เขาหลวง  เขาหลัก-ลำรู่  คลองพนม  ตะรุเตา  ใต้ร่มเย็น  ทะเลบัน  ธารเสด็จ-เกาะพะงัน  ธารโบกขรณี  น้ำตกซีโป  น้ำตกทรายขาว  น้ำตกโยง  น้ำตกสี่ขีด  น้ำตกหงาว  บางลาง  บูโด-สุไหงปาดี  ลำน้ำกระบุรี  ศรีพังงา  สันกาลาคีรี  สิรินาถ  หมู่เกาะเภตรา  หมู่เกาะชุมพร  หมู่เกาะระนอง  หมู่เกาะลันตา  หมู่เกาะสิมิลัน  หมู่เกาะสุรินทร์  หมู่เกาะอ่างทอง  หาดขนอม-หมู่เกาะทะเลใต้  หาดเจ้าไหม  หาดนพรัตน์ธารา-หมู่เกาะพีพี  แหลมสน  อ่าวพังงา  อ่าวมะนาว-เขาตันหยง  อ่าวสยาม  |  |
 ระดับประเทศ อุทยานประวัติศาสตร์ เขตรักษาพันธุ์สัตว์ป่า เขตห้ามล่าสัตว์ป่า ระดับโลก แหล่งมรดกโลกในไทย ความทรงจำแห่งโลกของไทย มรดกภูมิปัญญาทางวัฒนธรรมของไทย พื้นที่ชุ่มน้ำแรมซาร์ในไทย พื้นที่สงวนชีวมณฑลโลกในไทย อุทยานธรณีโลกในไทย
สุรพงษ์ ปิยะโชติ

| สุรพงษ์ ปิยะโชติป> ช. ป.ม. |
| --- | --- |
สุรพงษ์ ใน พ.ศ. 2565

รัฐมนตรีช่วยว่าการกระทรวงคมนาคม
อยู่ในวาระ
เริ่มดำรงตำแหน่ง  1 กันยายน พ.ศ. 2566 (1 ปี 6 เดือน 3 วัน)ดำรงตำแหน่งร่วมกับ  มนพร เจริญศรี
นายกรัฐมนตรี: แพทองธาร ชินวัตร
รัฐมนตรีว่าการ: สุริยะ จึงรุ่งเรืองกิจ
ก่อนหน้า: อธิรัฐ รัตนเศรษฐ
นายกองค์การบริหารส่วนจังหวัดกาญจนบุรี
ดำรงตำแหน่ง 20 ธันวาคม พ.ศ. 2563 – 31 สิงหาคม พ.ศ. 2566 (3 ปี 11 วัน)
ก่อนหน้า: รังสรรค์ รัศมีฤกษ์เศรษฐ์
ถัดไป: นายแพทย์ ประวัติ กิจธรรมกูลนิจ
สมาชิกสภาผู้แทนราษฎรจังหวัดกาญจนบุรี
ดำรงตำแหน่ง 3 กรกฎาคม พ.ศ. 2554 – 9 ธันวาคม พ.ศ. 2556 (2 ปี 5 เดือน 6 วัน)
ก่อนหน้า: ปารเมศ โพธารากุล
ถัดไป: ยศวัฒน์ มาไพศาลสิน
 
ข้อมูลส่วนบุคคล
เกิด: 4 มีนาคม พ.ศ. 2510 (58 ปี) อำเภอพนมทวน จังหวัดกาญจนบุรี ประเทศไทย
พรรคการเมือง: เพื่อไทย (2550–ปัจจุบัน)

สุรพงษ์ ปิยะโชติ (เกิด 4 มีนาคม พ.ศ. 2510) ชื่อเล่น หนุ่ย ปัจจุบันดำรงตำแหน่งรัฐมนตรีช่วยว่าการกระทรวงคมนาคม ในรัฐบาลแพทองธาร ชินวัตร อดีตนายกองค์การบริหารส่วนจังหวัดกาญจนบุรี อดีตสมาชิกสภาผู้แทนราษฎรจังหวัดกาญจนบุรี
ประวัติ

สุรพงษ์ เกิดเมื่อวันที่ 4 มีนาคม พ.ศ. 2510 ที่ตำบลทุ่งสมอ อำเภอพนมทวน จังหวัดกาญจนบุรี จบการศึกษาอนุปริญญาจากมหาวิทยาลัยเทคโนโลยีราชมงคลล้านนา ลำปาง ระดับปริญญาตรีเทคโนโลยีการเกษตรบัณฑิต สาขาเทคโนโลยีสัตว์ จากคณะผลิตกรรมการเกษตร มหาวิทยาลัยแม่โจ้ และรัฐศาสตรมหาบัณฑิต สาขาการเมืองการปกครอง สาขาวิชารัฐศาสตร์ มหาวิทยาลัยสุโขทัยธรรมาธิราช
การทำงาน

สุรพงษ์ เคยทำงานการเมืองท้องถิ่น โดยได้รับเลือกตั้งเป็นนายกองค์การบริหารส่วนตำบลสนามแย้ อำเภอท่ามะกา และต่อมาได้รับแต่งตั้งเป็นรองนายกองค์การบริหารส่วนจังหวัดกาญจนบุรี และเป็นสมาชิกสภาผู้แทนราษฎรจังหวัดกาญจนบุรี ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554
กระทั่งเขาได้ลงสมัครรับเลือกตั้งเป็นนายกองค์การบริหารส่วนจังหวัดกาญจนบุรี ในปี 2563 ต่อมาเขาได้ลาออกจากตำแหน่ง เพื่อรับการแต่งตั้งเป็นรัฐมนตรีช่วยว่าการกระทรวงคมนาคม ในรัฐบาลเศรษฐา ทวีสิน ในปี 2566
การทำงาน > สมาชิกสภาผู้แทนราษฎร

สุรพงษ์ ปิยะโชติ ได้รับการเลือกตั้งเป็นสมาชิกสภาผู้แทนราษฎรมาแล้ว 1 สมัย คือ
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 จังหวัดกาญจนบุรี สังกัด พรรคเพื่อไทย
เครื่องราชอิสริยาภรณ์

พ.ศ. 2567 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 1 ประถมาภรณ์ช้างเผือก (ป.ช.)
พ.ศ. 2555 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นที่ 1 ประถมาภรณ์มงกุฎไทย (ป.ม.)
เจริญโภคภัณฑ์อาหาร

"CPF" เปลี่ยนทางมาที่นี่  สำหรับพรรคการเมืองในประเทศฟินแลนด์ ดูที่ พรรคคอมมิวนิสต์ฟินแลนด์
| --- | --- |

ประเภท: มหาชน SET:CPF
ISIN: TH0101A10Z19 
อุตสาหกรรม: เกษตรและอุตสาหกรรมอาหาร
ก่อตั้ง: 17 มกราคม พ.ศ. 2521 (47 ปี)
ผู้ก่อตั้ง: ธนินท์ เจียรวนนท์
สำนักงานใหญ่: อาคาร ซี.พี. ทาวเวอร์ ชั้น 15   313 ถนนสีลม แขวงสีลม เขตบางรัก กรุงเทพมหานคร
บุคลากรหลัก: สุภกิต เจียรวนนท์(ประธานกรรมการ)   อดิเรก ศรีประทักษ์   (ประธานบริหารและกรรมการผู้จัดการ)
รายได้:  438,370 ล้านบาท (2557)
รายได้สุทธิ:  10,561 ล้านบาท (2557)
สินทรัพย์:  416,763 ล้านบาท (2557)
บริษัทแม่: เจริญโภคภัณฑ์
เว็บไซต์: www.cpfworldwide.com
บริษัท เจริญโภคภัณฑ์อาหาร จำกัด (มหาชน) (อังกฤษ: Charoen Pokphand Foods, ชื่อย่อ:CPF) เป็บริษัทในเครือเจริญโภคภัณฑ์ จดทะเบียนเป็นบริษัทจำกัดเมื่อวันที่ 17 มกราคม พ.ศ. 2521 ในนาม “บริษัท เจริญโภคภัณฑ์อาหารสัตว์ จำกัด” ด้วยทุนจดทะเบียนเริ่มแรก 5 ล้านบาท โดยเริ่มด้วยธุรกิจอาหารสัตว์บกและการเลี้ยงสัตว์บกในประเทศไทย และในปี 2531 ได้ขยายเข้าสู่ธุรกิจการเลี้ยงกุ้งครบวงจร ซีพีเอฟได้รับอนุญาตให้นำหุ้นสามัญเข้าจดทะเบียนเป็นหลักทรัพย์จดทะเบียนในตลาดหลักทรัพย์ภายใต้ชื่อย่อหลักทรัพย์ว่า “CPF” ในเดือนธันวาคม 2530 และแปรสภาพเป็นบริษัทมหาชนในวันที่ 27 มกราคม พ.ศ. 2537
ผู้ถือหุ้นรายใหญ่

ข้อมูล ณ วันที่ 25 มิถุนายน พ.ศ. 2557
| 0 | 1 | 2 | 3 |
| --- | --- | --- | --- |
| ลำดับที่ | รายชื่อผู้ถือหุ้น | จำนวนหุ้นสามัญ | สัดส่วนการถือหุ้น |
| 1 | บริษัท เครือเจริญโภคภัณฑ์ จำกัด | 1,935,815,835 | 25.00% |
| 2 | บริษัท เจริญโภคภัณฑ์โฮลดิ้ง จำกัด | 889,229,566 | 11.48% |
| 3 | บริษัท ไทยเอ็นวีดีอาร์ จำกัด | 542,955,289 | 7.01% |
| 4 | UBS AG HONG KONG BRANCH | 207,466,000 | 2.68% |
นครรัฐกำแพงเพชร

นครรัฐกำแพงเพชร เป็นประเทศราชของอาณาจักรอยุธยา โดยมีศูนย์กลางที่เมืองกำแพงเพชร นครรัฐกำแพงเพชรได้รับการสันนิษฐานว่าถูกอาณาจักรอยุธยาแยกออกจากอาณาจักรสุโขทัยตามนโยบายแบ่งแยกแล้วปกครองเพื่อผนวกอาณาจักรสุโขทัย ภายหลังถูกผนวกเข้าสู่อาณาจักรอยุธยาโดยลดระดับลงเป็นเมืองพญามหานคร
การสร้างเมืองกำแพงเพชร > ที่ตั้งและข้อสันนิษฐาน

เมืองกำแพงเพชรถูกสร้างขึ้นทางฝั่งตะวันออกของแม่น้ำปิง โดยย้ายศูนย์กลางการปกครองมาจากเมืองนครชุมซึ่งตั้งอยู่ฝั่งตรงข้ามในช่วงต้นพุทธศตวรรษที่ 20 โดยชื่อเมืองกำแพงเพชรปรากฏในจารึกที่ถูกสร้างในช่วงเวลาดังกล่าวคือ จารึกวัดตาเถรขึงหนังและจารึกกฎหมายลักษณะโจร จากการตีความเนื้อหาในจารึกกฎหมายลักษณะโจร ทำให้มีการเสนอว่าสมเด็จพระอินทราชาแห่งอาณาจักรอยุธยาทรงอาจเป็นผู้สร้างเมืองกำแพงเพชร
เดิมเมืองกำแพงเพชรได้รับการสันนิษฐานว่าคือเมืองชากังราว แต่ต่อมาได้มีการเสนอว่าเมืองชากังราวอาจตั้งอยู่ในบริเวณจังหวัดอุตรดิตถ์หรือจังหวัดพิษณุโลก
การสร้างเมืองกำแพงเพชร > ตำนานเกี่ยวกับการสร้างเมืองกำแพงเพชร

บทความหลัก: สิงหนวัติกุมาร และ คำให้การชาวกรุงเก่า
ตำนานสิงหนวัติกุมารได้บันทึกเรื่องราวการสร้างเมืองกำแพงเพชรโดยพระเจ้าชัยศิริในปี พ.ศ. 1547 หลังจากที่พระองค์ได้ทิ้งเมืองไชยปราการหนีจากกองทัพอาณาจักรสุธรรมวดี ต่อมาตำนานสิงหนวัติกุมารถูกนำไปผูกเข้ากับตำนานท้าวแสนปมและแพร่กระจายไปยังตำนานและพงศาวดารยุคหลัง เช่น จุลยุทธการวงศ์ พงศาวดารโยนก และพระราชพงศาวดาร ฉบับหมอบรัดเล
นอกจากนี้ เมืองกำแพงเพชรยังปรากฏในคำให้การชาวกรุงเก่าในชื่อเมืองพิจิตรปราการ โดยเชื้อพระวงศ์ของพระเจ้าปทุมสุริยวงษ์เป็นผู้สร้าง และมีกษัตริย์ปกครอง 2 พระองค์คือ พระเจ้าสุริยราชาในปี พ.ศ. 1717 และพระเจ้าจันทราชาในปี พ.ศ. 1751 ต่อมาพระเจ้าจันทราชาเสด็จไปสร้างเมืองสุโขทัย
ประวัติศาสตร์ช่วงต้น > หลักฐานทางประวัติศาสตร์

ประวัติศาสตร์ช่วงต้นของนครรัฐกำแพงเพชรปรากฏผ่านหลักฐานรูปแบบตำนาน ได้แก่ ตำนานพระพุทธสิหิงค์ โดยสมเด็จพระเจ้าบรมวงศ์เธอ กรมพระยาดำรงราชานุภาพทรงสันนิษฐานว่าแต่งขึ้นปลายพุทธศตวรรษที่ 20 ชินกาลมาลีปกรณ์ และรัตนพิมพวงษ์ ซึ่งสันนิษฐานว่าแต่งขึ้นในพุทธศตวรรษที่ 21 โดยทั้งหมดมีเนื้อหาใกล้เคียงกัน
ประวัติศาสตร์ช่วงต้น > นครรัฐกำแพงเพชรในตำนานพุทธศาสนา

ในรัชกาลพระมหาธรรมราชาที่ 1 แห่งอาณาจักรสุโขทัย สมเด็จพระรามาธิบดีที่ 1 แห่งอาณาจักรอยุธยาทรงยึดเมืองสองแคว (เมืองชัยนาทในชินกาลมาลีปกรณ์) ทำให้พระมหาธรรมราชาที่ 1 ทรงต้องส่งบรรณาการเพื่อไถ่เมืองคืน เมื่อสมเด็จพระรามาธิบดีที่ 1 ทรงคืนเมืองสองแควให้แล้ว พระมหาธรรมราชาที่ 1 เสด็จไปประทับที่เมืองสองแควและทรงตั้งพระเจ้าญาณดิศเป็นกษัตริย์แห่งกำแพงเพชร เหตุการณ์นี้ได้รับการสันนิษฐานว่า ควรเกิดขึ้นหลัง พ.ศ. 1904 ไทยสากล กรมพระยาดำรงราชานุภาพทรงสันนิษฐานโดยอ้างอิงตำนานพระพุทธสิหิงค์ว่า นครรัฐกำแพงเพชรได้ปกครองหัวเมืองตลอดฝั่งแม่น้ำปิงเพื่อเป็นฐานอำนาจให้กับอยุธยา
ในรัชกาลสมเด็จพระบรมราชาธิราชที่ 1 พระเจ้าญาณดิศทรงทำอุบายส่งพระมารดาไปถวายสมเด็จพระบรมราชาธิราชที่ 1 จนได้รับพระพุทธสิหิงค์จากอยุธยา ต่อมาท้าวมหาพรหม พระอนุชาในพญากือนาแห่งอาณาจักรล้านนาทรงได้ลงมาขอพระพุทธสิหิงค์ไปจากกำแพงเพชร สมเด็จพระบรมราชาธิราชที่ 1 ทรงจะยกทัพมาช่วยแต่ไม่ทันเวลา ตำนานพื้นเมืองเชียงใหม่บันทึกเหตุการณ์เกี่ยวกับพระพุทธสิหิงค์ในทำนองเดียวกัน โดยให้เนื้อหาเพิ่มเติมว่าท้าวมหาพรหมทรงชักชวนให้สมเด็จพระบรมราชาธิราชที่ 1 เสด็จขึ้นไปตีเมืองลำปาง ตรงกับเหตุการณ์ปี พ.ศ. 1929 ไทยสากลในพระราชพงศาวดารกรุงเก่า ฉบับหลวงประเสริฐ
ประวัติศาสตร์ช่วงต้น > ข้อสันนิษฐานเกี่ยวกับพระเจ้าญาณดิศ

พระเจ้าญาณดิศได้รับการเสนอว่า อาจเป็นบุคคลเดียวกับพระยาศรีเทพาหูราช จากสมมุติฐานว่า พระมารดาของพระเจ้าญาณดิศเป็นบุคคลเดียวกับพระขนิษฐาในพระมหาธรรมราชาที่ 1 ในชินกาลมาลีปกรณ์ และเป็นบุคคลเดียวกับมหาเทวีในจารึกวัดช้างล้อม โดยพระนางอภิเษกสมรสกับสมเด็จพระบรมราชาธิราชที่ 1 นอกจากนี้ พระเจ้าญาณดิศยังได้รับการเสนอว่า อาจเป็นบุคคลเดียวกับขุนสามแก้วเจ้าเมืองสองแควในพระราชพงศาวดารกรุงเก่า ฉบับหลวงประเสริฐ จากสมมุติฐานว่า พระนาม ติปัญญา ในชินกาลมาลีปกรณ์มีความหมายเดียวกับนาม สามแก้ว
กำแพงเพชรภายใต้อิทธิพลของอาณาจักรสุโขทัยและราชวงศ์สุพรรณภูมิ > หลักฐานทางประวัติศาสตร์

นครรัฐกำแพงเพชรช่วงกลางพุทธศตวรรษที่ 20 อาจตกอยู่ภายใต้อิทธิพลของอาณาจักรสุโขทัยและราชวงศ์สุพรรณภูมิแห่งอาณาจักรอยุธยา จากการตีความหลักฐานปฐมภูมิ ได้แก่ จารึกวัดบูรพาราม จารึกวัดตาเถรขึงหนัง และจารึกกฎหมายลักษณะโจร
กำแพงเพชรภายใต้อิทธิพลของอาณาจักรสุโขทัยและราชวงศ์สุพรรณภูมิ > การขยายอำนาจของอาณาจักรสุโขทัย

หลังจากสมเด็จพระบรมราชาธิราชที่ 1 แห่งอาณาจักรอยุธยาเสด็จสวรรคต พระมหาธรรมราชาที่ 2 แห่งอาณาจักรสุโขทัยทรงประกาศชัยชนะเหนือดินแดนโดยรอบซึ่งปรากฏในจารึกวัดบูรพาราม แม้ว่าจะไม่ปรากฏชื่อเมืองกำแพงเพชรในการพรรณนาถึงอาณาเขตของสุโขทัยเนื่องจากจารึกลบเลือน แต่มีการกล่าวถึงเมืองกำแพงเพชรในจารึกวัดตาเถรขึงหนังว่า ระหว่างปี พ.ศ. 1943/1944 ไทยสากล (จ.ศ. 762) และ พ.ศ. 1946 ไทยสากล มีการนิมนต์พระสงห์จากกำแพงเพชรมาช่วยควบคุมการสร้างวัดศรีพิจิตรกิรติกัลยารามที่เมืองสุโขทัย ทำให้มีการสันนิษฐานว่า นครรัฐกำแพงเพชรในช่วงเวลานั้นมีสถานะเป็นศูนย์กลางทางพุทธศาสนา
กำแพงเพชรภายใต้อิทธิพลของอาณาจักรสุโขทัยและราชวงศ์สุพรรณภูมิ > ข้อสันนิษฐานจากจารึกกฎหมายลักษณะโจร

พระนครนี้สิทธิสมเด็จบพิตร (มหาราชบุตร)...........ราชศรีบรมจักรพรรดิราชทานได้เสด็จขึ้นเสวย.......ภิรมย์ สมดังพระราชมโนรถทดแทนแดนพระธรรมราชสีมานี้ดุจตาวติงสา พระองค์ท่านเสด็จในกําแพงเพชรบุรีศรีวิมลาสน์ด้วยพระราชศฤงคาร...
จารึกกฎหมายลักษณะโจรกล่าวถึงการขึ้นเสวยราชย์ของกษัตริย์พระองค์หนึ่งที่เมืองกำแพงเพชร ทรงพระนามศรีบรมจักรพรรดิราช และมีขุนนางและเจ้าเมืองต่างๆมาเข้าเฝ้า เช่น เมืองศรีสัชนาลัย เมืองนครไทย และเมืองไตรตรึงษ์ เนื่องจากตัวเลขปีศักราชในจารึกชำรุด ทำให้สามารถตีความได้ว่าอาจเป็นปี พ.ศ. 1856, 1916 หรือ 1976 แต่โดยทั่วไป ปีดังกล่าวถูกสันนิษฐานว่า ตรงกับปี พ.ศ. 1940 โดยในกรณีที่เป็น พ.ศ. 1940 ไทยสากล วันในระบบหนไทจะไม่ตรงกับที่ระบุในจารึก
จากการศึกษาตำแหน่งที่ตั้งเมืองกำแพงเพชรและรูปแบบศิลปกรรม ทำให้มีการเสนอว่า นครรัฐกำแพงเพชรเป็นฐานอำนาจของราชวงศ์สุพรรณภูมิแห่งอาณาจักรอยุธยา และศรีบรมจักรพรรดิราชอาจเป็นบุคคลเดียวกับสมเด็จพระอินทราชา นอกจากนี้ จารึกกฎหมายลักษณะโจรได้รับการเสนอว่า อาจถูกทำขึ้นในปี พ.ศ. 1964 โดยมีวันในสัปดาห์คลาดเคลื่อนเล็กน้อยเช่นเดียวกับ พ.ศ. 1940 และศรีบรมจักรพรรดิราชอาจหมายถึง สมเด็จพระบรมราชาธิราชที่ 2 ในทางตรงกันข้าม ศรีบรมจักรพรรดิราชยังได้รับการสันนิษฐานว่า อาจหมายถึง พระยารามแห่งสุโขทัยที่ทรงอาจได้รับมอบหมายให้มาปกครองเมืองในลักษณะที่คล้ายกับประเพณีการสถาปนาพระมหาอุปราชของอาณาจักรอยุธยา
กำแพงเพชรในฐานะประเทศราชของอาณาจักรอยุธยา > การปกครองเมืองเหนือของอาณาจักรอยุธยา

อาณาจักรสุโขทัยตกอยู่ภายใต้อำนาจของอาณาจักรอยุธยาอีกครั้งในรัชสมัยของสมเด็จพระอินทราชาและสมเด็จพระบรมราชาธิราชที่ 2 แห่งอาณาจักรอยุธยา พระราชพงศาวดารกรุงศรีอยุธยา ฉบับหอพระสมุดวชิรญาณและตำนานมูลศาสนาระบุว่า สุโขทัยและดินแดนโดยรอบ ซึ่งถูกเรียกโดยรวมว่า เมืองเหนือ ถูกแบ่งออกเป็น 4 ส่วน ได้แก่ สองแคว สุโขทัย เชลียง และกำแพงเพชร พระราชพงศาวดารไทยที่ชำระในสมัยรัตนโกสินทร์ระบุทั้ง 4 เมืองให้เป็น 4 ใน 16 ประเทศราชของอาณาจักรอยุธยาในรัชกาลสมเด็จพระรามาธิบดีที่ 1 แต่เนื่องจากข้อมูลประเทศราชเหล่านี้ขัดแย้งกับหลักฐานอื่น ทำให้ได้รับการสันนิษฐานว่า ถูกเพิ่มเติมเข้ามาในพงศาวดารในภายหลัง อาจตั้งแต่รัชกาลสมเด็จพระอินทราชา
กำแพงเพชรในฐานะประเทศราชของอาณาจักรอยุธยา > พระยาแสนสอยดาว

จารึกลานเงินเสด็จพ่อพระยาสอยกล่าวถึงการเสวยราชย์ของกษัตริย์แห่งกำแพงเพชรในวันที่ 23 มิถุนายน พ.ศ. 1963 ไทยสากล โดยพระราชพงศาวดารกรุงศรีอยุธยา ฉบับหอพระสมุดวชิรญาณออกพระนามว่า พระยาแสนสอยดาว จากพระนามของพระยาแสนสอยดาวและการศึกษาหลักฐานทางโบราณคดี ทำให้มีการเสนอว่า นครรัฐกำแพงเพชรในช่วงเวลานี้อาจมีความเกี่ยวข้องกับอาณาจักรล้านนา
พระยาแสนสอยดาวถูกกล่าวถึงในพระราชพงศาวดารกรุงศรีอยุธยา ฉบับหอพระสมุดวชิรญาณในเหตุการณ์สถาปนาพระยาบาลเมืองแห่งสองแควขึ้นเป็นพระมหาธรรมราชาที่ 4 ซึ่งเกิดขึ้นในปีใดปีหนึ่งก่อนปี พ.ศ. 1969 ไทยสากล ทำให้มีการจัดมหรสพเฉลิมฉลองที่เมืองสองแคว ซึ่งพระยาแสนสอยดาวทรงได้มาช่วยงานด้วย เมืองกำแพงเพชรถูกกล่าวถึงอีกครั้งในสงครามตีเมืองตายทองโดยกองกำลังผสมจากเมืองเหนือและอาณาจักรอยุธยา ซึ่งสมเด็จพระบรมราชาธิราชที่ 2 ได้เสด็จมาประทับที่กำแพงเพชรในระหว่างสงคราม
พระนามพระยาแสนสอยดาวยังปรากฏในตำนานมูลศาสนาฝ่ายวัดสวนดอก โดยระบุว่า เมื่อคณะสงฆ์วัดป่าแดงนำพุทธศาสนานิกายใหม่เข้ามาเผยแผ่ที่กำแพงเพชรในปี พ.ศ. 1973/1974 ไทยสากล (จ.ศ. 792) พระยาแสนสอยดาวทรงไม่อนุญาตให้คณะสงฆ์วัดป่าแดงบวชประชาชน
ต่อมาในปี พ.ศ. 1976/1977 ไทยสากล (จ.ศ. 795) พญาอินทแก่นท้าวกษัตริย์แห่งนครรัฐน่านทรงถูกพระอนุชาชิงเมือง จึงเสด็จหนีไปพึ่งอาณาจักรอยุธยาผ่านทางเมืองเชลียง ในปีต่อมา สมเด็จพระบรมราชาธิราชที่ 2 โปรดให้เมืองเหนือทั้งสี่ นำโดยพระยาเชลียงรวมกำลังเข้าตีเมืองน่านเพื่อสนับสนุนพญาอินทแก่นท้าวขึ้นเป็นกษัตริย์ภายใต้อำนาจของอยุธยา ในระหว่างการเกณฑ์ไพร่พลนั้นเมืองไตรตรึงษ์ขัดขืนคำสั่งของพระยาเชลียง พระยาแสนสอยดาวจึงทรงรับหน้าที่เข้าตีเมืองไตรตรึงษ์แต่ไม่สำเร็จ ทำให้พระยาเชลียงทรงยกทัพมาช่วยจนได้เมืองไตรตรึงษ์ จากนั้นพระยาเชลียงและพญาอินทแก่นท้าวทรงนำกองทัพเมืองเหนือรบชนะกองทัพน่าน ทำให้พญาอินทแก่นท้าวทรงได้ครองเมืองน่านอีกครั้ง
กำแพงเพชรในฐานะประเทศราชของอาณาจักรอยุธยา > การผนวกนครรัฐกำแพงเพชรของอาณาจักรอยุธยา

ดูเพิ่ม: สงครามอยุธยา–ล้านนา (พ.ศ. 1984–2017)
ในต้นรัชกาลพระเจ้าติโลกราชแห่งอาณาจักรล้านนา เกิดความขัดแย้งระหว่างพระองค์และพระอนุชา เจ้าเมืองเทิงจึงลอบส่งหนังสือไปชักชวนสมเด็จพระบรมราชาธิราชที่ 2 ขึ้นมายึดล้านนา จนนำไปสู่สงครามตีเมืองเชียงใหม่ในปี พ.ศ. 1985/1986 ไทยสากล (จ.ศ. 804) นครรัฐกำแพงเพชรและเมืองเหนืออื่นๆ มีส่วนร่วมในการตีเมืองเชียงใหม่ครั้งนี้ หนึ่งในพระยาผู้ปกครองได้เข้าชนช้างกับแม่ทัพเมืองพะเยา แต่ไม่สามารถเอาชนะได้ ทำให้พระยายุทธิษเฐียรแห่งสองแควต้องเข้าช่วยเหลือ ต่อมาในรัชสมัยของสมเด็จพระบรมไตรโลกนาถ อยุธยาและล้านนาทำสงครามแย่งชิงเมืองเหนือหลายครั้ง ในปี พ.ศ. 2004 ไทยสากล เมืองเชลียงยอมสวามิภักดิ์ต่ออาณาจักรล้านนา และแนะนำให้พระเจ้าติโลกราชเข้าตีเมืองกำแพงเพชร กองทัพล้านนาเข้าตีกำแพงเพชรไม่สำเร็จจึงถอยทัพกลับไป
ในขณะที่สมเด็จพระบรมไตรโลกนาถทรงทำสงครามกับอาณาจักรล้านนา พระองค์ได้ทรงผนวกเมืองเหนือเข้าเป็นส่วนหนึ่งของอาณาจักรอยุธยา โดยลดสถานะจากประเทศราชเป็นเมืองพญามหานคร ในสงครามระหว่างอาณาจักรอยุธยาและอาณาจักรล้านนาในปี พ.ศ. 2000 ไทยสากล ปรากฏผู้ปกครองเมืองกำแพงเพชรนามว่า ขุนเปกจัด หรือ ขุนเพชรรัตน์ มีตำแหน่งเป็นผู้กินเมืองกำแพงเพชร ต่อมาเมืองกำแพงเพชรถูกระบุเป็นเมืองพญามหานครของอาณาจักรอยุธยาอย่างเป็นทางการในกฎมณเฑียรบาล ซึ่งได้รับการสันนิษฐานว่า ตั้งขึ้นในวันที่ 18 มีนาคม พ.ศ. 2011 ในรัชสมัยสมเด็จพระบรมไตรโลกนาถ
ที่ตั้งของเมืองกำแพงเพชรและเมืองนครชุม
โรงเรียนสาธิตมหาวิทยาลัยราชภัฏสวนสุนันทา ในพระอุปถัมภ์ฯ

| โรงเรียนสาธิตมหาวิทยาลัยราชภัฏสวนสุนันทา ในพระอุปถัมภ์พระเจ้าวรวงศ์เธอ พระองค์เจ้าโสมสวลี กรมหมื่นสุทธนารีนาถ |
| --- | --- |
Demonstration School of Suan Sunandha Rajabhat University
ข้อมูล
ชื่ออื่น: SD
ประเภท: โรงเรียนสาธิต สังกัด สำนักงานคณะกรรมการการอุดมศึกษา
สถาปนา: พ.ศ. 2480 (โรงเรียนสวนสุนันทาวิทยาลัย)
ผู้อำนวยการ: ประถมสาธิต:  มัธยมสาธิต: รองศาสตราจารย์ ดอกเตอร์ สุมาลี เทียนทองดี
สี:   สีน้ำเงิน   สีชมพู
คำขวัญ: ทรงปัญญา ศรัทธาธรรม นำสังคม
เพลง: มาร์ชสาธิตสวนสุนันทา
ต้นไม้: แก้วเจ้าจอม
เว็บไซต์: https://sd.ssru.ac.th
โรงเรียนสาธิตมหาวิทยาลัยราชภัฏสวนสุนันทา ในพระอุปถัมภ์ฯ เป็นโรงเรียนสาธิตในสังกัดมหาวิทยาลัยราชภัฏสวนสุนันทา เปิดทำการสอนครั้งแรกเมื่อปี พ.ศ. 2480
ทำเนียบอาจารย์ใหญ่ / ผู้อำนวยการ

สัญลักษณ์:
ตำแหน่งอาจารย์ใหญ่
ตำแหน่งผู้อำนวยการ
ตำแหน่งรักษาการอาจารย์ใหญ่ / ผู้อำนวยการ
ทำเนียบอาจารย์ใหญ่ / ผู้อำนวยการ > แผนกมัธยมสาธิต

| 0 | 1 | 2 | 3 | 4 | 5 |
| --- | --- | --- | --- | --- | --- |
| อันดับ | ชื่อ | เริ่มดำรงตำแหน่ง | สิ้นสุดตำแหน่ง | ระยะเวลาดำรงตำแหน่ง | หมายเหตุ |
| 1 | อาจารย์พูนทรัพย์ พร้อมเพรียงพันธ์ | พ.ศ. 2501 | พ.ศ. 2513 | 12 ปี | - |

| 2 | อาจารย์ทองเครือ เกษมสุวรรณ | พ.ศ. 2513 | พ.ศ. 2518 | 5 ปี | - |

| 3 | อาจารย์สมหมาย บุญญานุรักษ์ | พ.ศ. 2518 | พ.ศ. 2519 | 1 ปี | - |
| 4 | อาจารย์วรนุช โมระกรานต์ | พ.ศ. 2519 | พ.ศ. 2521 | 2 ปี | รักษาการ |

| 5 | อาจารย์เทอดสกุล ยุญชานนท์ | พ.ศ. 2521 | พ.ศ. 2523 | 2 ปี | - |
| 6 | อาจารย์ ดร.อรสา ดิสสระ | พ.ศ. 2523 | พ.ศ. 2524 | 1 ปี | รักษาการ |

| 7 | อาจารย์พูนศรี พุกกะมาน | พ.ศ. 2524 | พ.ศ. 2527 | 3 ปี | - |

| 8 | อาจารย์โสวรรณ วงษ์ขจร | พ.ศ. 2527 | พ.ศ. 2528 | 1 ปี | - |

| 9 | อาจารย์ประไพ เอกอุ่น | พ.ศ. 2528 | พ.ศ. 2531 | 3 ปี | - |

| 10 | อาจารย์ ผศ.สุภา ศีลสร | พ.ศ. 2531 | พ.ศ. 2539 | 8 ปี | - |

| 11 | อาจารย์ ผศ.อำพร มากรักษา | พ.ศ. 2539 | พ.ศ. 2547 | 8 ปี | - |

| 17 | อาจารย์สุชาติ นิลสำราญจิต | พ.ศ. 2547 | 30 ตุลาคม 2552 | 5 ปี 11 เดือน | - |
| 18 | รศ.ดร.ช่วงโชติ พันธุเวช | 31 ตุลาคม 2552 | 23 กุมภาพันธ์ 2553 | 0 ปี 3 เดือน 23 วัน | รักษาการ |

| 19 | อาจารย์ ผศ.ทวีป พรหมอยู่ | 24 กุมภาพันธ์ 2553 | 10 มกราคม 2557 | 3 ปี 10 เดือน 17 วัน | - |
| 20 | อาจารย์ ดร.อารยา ลี | 11 มกราคม 2557 | 30 พฤษภาคม 2557 | 0 ปี 4 เดือน 19 วัน | รักษาการ |

| 21 | นายวิชาญ เลิศลพ | 31 พฤษภาคม 2557 | 6 กันยายน 2558 | 1 ปี 3 เดือน 6 วัน | - |

| 22 | รศ.ดร.สมเกียรติ กอบัวแก้ว | 7 กันยายน 2558 | - | - | - |

| 23 | รองศาสตรจารย์ ดร.สุมาลี เทียนทองดี | 25 เมษายน 2567 | - | - | ผู้อำนวยการคนปัจจุบัน |
ทำเนียบอาจารย์ใหญ่ / ผู้อำนวยการ > แผนกประถมสาธิต

| 0 | 1 | 2 | 3 | 4 | 5 |
| --- | --- | --- | --- | --- | --- |
|  | เริ่มดำรงตำแหน่ง | สิ้นสุดตำแหน่ง | ระยะเวลาดำรงตำแหน่ง | หมายเหตุ |  |
| 1 | อาจารย์นิล (นิลรัตน์) บรรสิทธิ์วรสาส์น | พ.ศ. 2480 | พ.ศ. 2485 | 6 ปี | - |

| 2 | อาจารย์ หม่อมหลวงประชุมพร ไกรฤกษ์ | พ.ศ. 2486 | พ.ศ. 2490 | 5 ปี | - |
| 3 | อาจารย์กรองทอง (วณิกนันท์) สุรัสวดี | พ.ศ. 2490 | พ.ศ. 2491 | 1 ปี | รักษาการ |

| 4 | อาจารย์ คุณหญิงกรองแก้ว (ปทุมานนท์) หัสดินทร์ | พ.ศ. 2491 | พ.ศ. 2494 | 3 ปี | - |

| 5 | อาจารย์เมี้ยนมาศ ควกุล | พ.ศ. 2494 | พ.ศ. 2500 | 6 ปี | - |
| 6 | อาจารย์ประสานสุข เลาหะจินดา | พ.ศ. 2500 | พ.ศ. 2501 | 1 ปี | รักษาการ |

| 7 | อาจารย์ชิดชม กาญจนโชติ | พ.ศ. 2501 | พ.ศ. 2502 | 1 ปี | - |

| 8 | อาจารย์บุปผา สุวรรณพฤกษ์ | พ.ศ. 2502 | พ.ศ. 2503 | 1 ปี | - |

| 9 | อาจารย์พวงรัตน์ ไชยสิริ | พ.ศ. 2503 | พ.ศ. 2504 | 1 ปี | - |

| (8) | อาจารย์บุปผา สุวรรณพฤกษ์ | พ.ศ. 2504 | พ.ศ. 2519 | 15 ปี | ดำรงตำแหน่งครั้งที่ 2 |

| 10 | อาจารย์เทอดสกุล ยุญชานนท์ | พ.ศ. 2519 | พ.ศ. 2523 | 4 ปี | - |

| 11 | อาจารย์ ดร.อรสา ดิสสระ | พ.ศ. 2523 | พ.ศ. 2524 | 1 ปี | - |

| 12 | อาจารย์ ผศ.บังอร ทองพูนศักดิ์ | พ.ศ. 2524 | พ.ศ. 2538 | 14 ปี | ปฏิบัติหน้าที่อาจารย์ใหญ่ |

| (12) | อาจารย์ ผศ.บังอร ทองพูนศักดิ์ | พ.ศ. 2538 | พ.ศ. 2542 | 4 ปี | ปฏิบัติหน้าที่ผู้อำนวยการ |

| 13 | อาจารย์ ผศ.ดร.เตือนใจ ทองสำริต | พ.ศ. 2542 | พ.ศ. 2546 | 4 ปี | - |
| 14 | อาจารย์ ผศ.อำพร มากรักษา | พ.ศ. 2546 | พ.ศ. 2547 | 1 ปี | รักษาการ |
| 15 | อาจารย์ ผศ.วันดี ทองใหญ่ ณ อยุธยา | พ.ศ. 2547 | พ.ศ. 2547 | 0 ปี | รักษาการ |

| 16 | อาจารย์ ผศ.ดร.อุบล เลี้ยววาริณ | ตุลาคม 2547 | 26 สิงหาคม 2551 | 3 ปี 10 เดือน | - |

| 17 | อาจารย์สุชาติ นิลสำราญจิต | 27 สิงหาคม 2551 | 30 ตุลาคม 2552 | 1 ปี 2 เดือน 3 วัน | - |
| 18 | รศ.ดร.ช่วงโชติ พันธุเวช | 31 ตุลาคม 2552 | 23 กุมภาพันธ์ 2553 | 0 ปี 3 เดือน 23 วัน | รักษาการ |

| 19 | อาจารย์ ผศ.ทวีป พรหมอยู่ | 24 กุมภาพันธ์ 2553 | 10 มกราคม 2557 | 3 ปี 10 เดือน 17 วัน | - |
| 20 | อาจารย์ ดร.อารยา ลี | 11 มกราคม 2557 | 30 พฤษภาคม 2557 | 0 ปี 4 เดือน 19 วัน | รักษาการ |

| 21 | นายวิชาญ เลิศลพ | 31 พฤษภาคม 2557 | 6 กันยายน 2558 | 1 ปี 3 เดือน 6 วัน | - |

| 22 | รศ.ดร.สมเกียรติ กอบัวแก้ว | 7 กันยายน 2558 | - | - | - |

| 23 | รองศาสตรจารย์ ดร.สุมาลี เทียนทองดี | 25 เมษายน 2567 | - | - | ผู้อำนวยการคนปัจจุบัน |
↑  "ประวัติโรงเรียนมัธยมสาธิตมหาวิทยาลัยราชภัฏสวนสุนันทา". คลังข้อมูลเก่าเก็บจากแหล่งเดิมเมื่อ 2008-03-10. สืบค้นเมื่อ 2008-02-22.